આ બધું લખવા પાછળ કહેવાનું તો એટલું જ પ્રાપ્ત થાય છે કે આ બધા આમ તો નસીબના ખેલ છે. તેમ છતાં કેશુભાઈ સવજીભાઈ પટેલ નિશાળે જતા બાળક હશે ત્યારે કોઈ જ્યોતિષીએ તેમની પાસે જઈને એમ નહિ કહ્યું હોય કે જા બચ્ચા, બડા હોકર તૂ એક દિન ગુજરાત કા નાથ બનેગા. અને કેશુભાઈ ગુજરાતના મુખ્યમંત્રી થયા ત્યારે ઘણા આઈ.એ.એસ કક્ષાના અધિકારીઓને સી.એમ.ના હાથ નીચે ને તેમની આંખ હેઠળ ફરજ બજાવવાની થઈ હતી. આ ઓફિસરો પૈકી એકાદ ઓફિસરને પણ કોઈ ભવિષ્યવેત્તાએ અગાઉ નહિ જણાવ્યું હોય કે ‘હે જાતક ! તારા જીવનમાં એવા દિવસો પણ આવશે, જ્યારે તારા ભણતર વિશેનો તારો ઘમંડ ભાંગીને ભુક્કો થઈ જશે. તારો ફાંકો ઊતરી જશે. તારાથી ઘણું જ ઓછું ભણેલા માણસના હુકમોનું તારે નતમસ્તકે ‘યસ સર, યસ સર’ કહીને પાલન કરવાનું થશે ને એ વખતે તને ઈન્ફિરિયોરિટી કોમ્પ્લેક્સ-હીન ગ્રંથિથી પીડાવાનો અનુભવ થશે. તારી જાતને એવું પૂછવાનું તને મન થશે કે ‘સ્કૂલ અને કોલેજોની પરીક્ષાઓમાં તો હું પ્રથમ નંબરે પાસ થતો હતો, પણ જીવનની પરીક્ષામાં હું પાસ કહેવાઉં ખરો ?’